La Llei 14/2006, de 27 de juliol, de modificació del Text refós de les lleis 15/1985, d'1 de juliol, 6/1989, de 25 de maig, i 13/1993, de 25 de novembre, de caixes d'estalvis de Catalunya, aprovat pel Decret legislatiu 1/1994, de 6 d'abril, ha suposat la modificació d'alguns aspectes de la regulació d'aquestes entitats que estaven desenvolupats reglamentàriament a les Normes reguladores aprovades pel Decret 190/1989, d'1 d'agost.
Entre els preceptes modificats, hi ha l'article 15 de l'esmentat Text refós que contenia les previsions sobre fixació de dietes dels càrrecs de les entitats.
Aquest article disposa actualment que les entitats han de fixar les dietes per assistència i desplaçament d'acord amb les regles que estableixi el protectorat.
Conseqüentment, per tal de desplegar aquest article, cal fixar aquestes regles mitjançant una ordre del Departament d'Economia i Finances.
Les dietes per assistència i desplaçament que poden percebre els càrrecs de membre de l'assemblea general, del consell d'administració i de la comissió de control de les caixes d'estalvis s'han d'establir tenint en compte els criteris següents:
Les dietes per assistència es poden meritar per la participació en sessions i actes, propis dels diversos òrgans previstos per la normativa.
No obstant el criteri anterior, el president o presidenta del consell d'administració no ha de percebre altres dietes per assistència que les meritades per la seva participació en sessions dels òrgans dels quals formi part.
En la fixació dels imports de les dietes s'han de ponderar equilibradament el caràcter social de les caixes, la dimensió de l'entitat, la gratuïtat dels càrrecs i la disponibilitat necessària per exercir adequadament les seves funcions.
L'entitat pot establir dietes d'import diferenciat per a cada òrgan.
Alhora, es pot establir un increment en relació amb la dieta dels altres membres per a les persones que presideixin les sessions, llevat del president o presidenta del consell que estatutàriament tingui caràcter retribuït.
Les dietes per desplaçament es poden meritar per desplaçaments dels membres dels òrgans de govern motivats per assistir a actes propis dels diversos òrgans fora de la seva població de residència, o per desplaçaments per fer gestions pròpies de la seva responsabilitat, i han de compensar les despeses ocasionades.
Les dietes per assistència s'han d'establir per part del consell d'administració o per l'assemblea general a proposta d'aquest consell, i amb l'informe previ de la comissió de retribucions, que s'ha de pronunciar sobre la seva adequació als criteris continguts en l'article anterior.
3.1 Les entitats han de comunicar a la Direcció General de Política Financera i Assegurances del Departament d'Economia i Finances els acords corresponents al règim de dietes per assistència en el termini de quinze dies a partir que s'hagin adoptat.
La comunicació dels acords ha d'incloure el detall dels imports fixats per a cada acte i una estimació de l'import anual a percebre per cada membre dels òrgans de govern.
3.2 Si la Direcció General de Política Financera i Assegurances aprecia que no s'han respectat els criteris establerts en aquesta Ordre, pot elevar proposta de suspensió i requeriment de modificació dels acords de la caixa al conseller o consellera d'Economia i Finances.
La seva resolució s'ha de notificar en el termini de dos mesos des de la comunicació de l'entitat.
Es deroga la Resolució del conseller d'Economia i Finances de 28 de desembre de 1990.